Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: [1975. évi II. törvénynek az 1991. évi II. törvény 3. §-ával
Paragraph Index: 1677

(2) bekezdése alapján az állam a nyugdíjak kifizetését garantálja. A Tny. 2. § (2) bekezdése kimondja, hogy az állam a társadalombiztosítási nyugellátások kifizetését akkor is biztosítja, ha a Nyugdíjbiztosítási Alap kiadásai meghaladják a bevételeket. Ha a Nyugdíjbiztosítási Alap tervezett kiadásai meghaladják a bevételeket, a központi költségvetés a különbség összegét előirányzatként biztosítja. A társadalombiztosítási alapok és a központi költségvetés kapcsolatát az államháztartásról szóló 1992. évi XXXVIII. törvény (a továbbiakban: Áht.), az éves költségvetési törvények, valamint a társadalombiztosítás pénzügyi alapjainak éves költségvetéséről szóló törvények részletesen szabályozzák. A Kvtv. 1. számú mellékletéből egyértelműen megállapítható, hogy a központi költségvetés 1999. évre költségvetési előirányzatot biztosított a Nyugdíjbiztosítási Alap támogatására egyrészt a magánnyugdíjpénztárba átlépők miatti járulékkiesés pótlására, másrészt a Nyugdíjbiztosítási Alap kiadásainak támogatására (XXII. fejezet, 26. cím). A vitatott rendelkezés a magasabb nyugdíjak nominális értékét nem csökkentette, — a korábbi nyugdíjemelési gyakorlattól eltérően — nem alkalmazta a magasabb nyugdíjak maximálásának módszerét sem. A nyugdíjak vásárlóerejének megőrzését szolgáló, a tervezett fogyasztói árnövekedésnek megfelelő mértékű nyugdíjemelést minden nyugdíjas megkapta, az alacsony nyugdíjak magasabb eme- 1999/118. szám lésére a Nyugdíjbiztosítási Alap költségvetési támogatása mellett került sor. Mindezeket figyelembe véve nem állapítható meg, hogy a törvényhozó a magasabb nyugdíjjal rendelkezők hátrányára gyakorolt pozitív diszkriminációt. A Tny. 62. §-ának módosított (2) bekezdése és a Korm. r. nem a nyugdíjemelés szabályait a tartósság igényével megállapító rendelkezéseket tartalmaz, hanem a nyugdíjemelés módjának és konkrét mértékének egyetlen időpontban, 1999. január 1-jén alkalmazandó szabályait állapítja meg. A Tny. 62. § (3)—(4) bekezdésében foglalt szabályokat figyelembe véve megállapítható, hogy 2000. január 1-jétől, majd 2001. január 1-jétől már más szabályok határozzák meg a nyugdíjak évenkénti emelésének elveit. A Tny. által szabályozott új nyugdíjrendszer szabályai alapján szerzett, 2012. december 31-ét követően megállapított nyugellátások emelésének szabályait pedig a Tny. 63. §-a állapítja meg. Ezek a szabályok a nyugdíjemelés szociális alapon történő differenciálására rendelkezést nem tartalmaznak. Az egyetlen alkalommal végrehajtott differenciált nyugdíjemelés nem eredményezi a nyugdíjrendszer biztosítási elemeinek háttérbe szorítását, a nyugdíjrendszer biztosítási és szociális elemei közötti arányok megbontását. Amint arra az Alkotmánybíróság a fentiekben már rámutatott, az Alkotmány a szociális biztonsághoz való jog keretében, mint e jog megvalósításának eszközét szabályozza a társadalombiztosítást. Ebből következően az állam kötelezettsége, hogy a társadalombiztosítás működtetése során is biztosítsa a megélhetéshez szükséges ellátás jogának érvényesülését. Az Alkotmánybíróság álláspontja szerint az alacsony nyugdíjjal rendelkezők számára megállapított magasabb nyugdíjemelés a megélhetéshez szükséges ellátáshoz való alapvető jog érvényesülését szolgálja. Nem sérti az Alkotmány 70/A. §-ában foglalt jogegyenlőség követelményét az, hogy a törvényhozó a nyugdíjreform-folyamat megindításával kapcsolatos gazdasági nehézségek terheit az alacsony nyugdíjjal rendelkezőkre nem kívánta áthárítani és a megélhetésükhöz szükséges ellátás biztosítása érdekében a nyugdíjemelés mértékének megállapítása során pozitív diszkriminációt alkalmazott javukra. Ezt fogalmazta meg az Alkotmánybíróság az Abh.-ban, amikor megállapította, hogy „...az Alkotmány 70/A. §

Source: https://magyarkozlony.hu/hivatalos-lapok/b6f88caafd30db239e4f54c29c63637f92fc4d12/dokumentumok/1cac48810787a4f86af4d7d07ed88e82d87bf08d/letoltes